คลังชงครม.ให้เอสเอ็มอีแบงก์ปล่อยกู้ช่วยผู้ประกอบการ
คลังเตรียมเสนอครม.ให้เอสเอ็มอีแบงก์ปล่อยกู้ช่วยผู้ประกอบการที่ได้รับผลกระทบเป็น 1 หมื่นล้าน
21 พ.ค. 2553

คลังเตรียมเสนอครม.ให้เอสเอ็มอีแบงก์ปล่อยกู้ช่วยผู้ประกอบการที่ได้รับผลกระทบเป็น 1 หมื่นล้าน 
นายประดิษฐ์ ภัทรประสิทธิ์ รมช.คลัง เปิดเผยว่า กระทรวงกาคลัง ได้หารือกับธนาคารพัฒนาวิสาหกิจขนาดกลางและย่อมแห่ง ประเทศไทย ( ธพว. ) หรือ เอสเอ็มอีแบงก์ เห็นชอบให้ขยายวงเงินความช่วยเหลือผู้ประกอบการขนาดกลางและขนาดย่อมหรือเอส เอ็มอีที่ได้รับผลกระทบจากการสลายการชุมนุมจาก 5,000 ล้านบาท เพื่อเป็น 1 หมื่นล้านบาท และให้ขยายพื้นที่การให้ความช่วยเหลือนอกเหนือจากบริเวณราชประสงค์ ครอบคลุมถึงบริเวณอื่นๆ ที่ได้รับความเสียหายด้วย โดยจะมีการนำหลักเกณฑ์และเงื่อนไขในการให้ความช่วยเหลือดังกล่าวเข้าสู่การพิจารณาของที่ประชุมคณะรัฐมนตรีในวันที่ 25 พ.ค.นี้ 
นายโสฬส สาครวิศวะ กรรมการผู้จัดการเอสเอ็มอีแบงก์ กล่าวว่า คูณสมบัติของผู้ที่ยื่นขอสินเชื่อจะต้องเป็นเอสเอ็มอีที่ได้รับผลกระทบและต้องการทุนหมุนเวียนในการทำธุรกิจต่อ โดยปล่อยกู้สูงสุดต่อรายไม่เกิน 3 ล้านบาท หรือไม่เกิน 4 เท่าของรายได้ หรือไม่เกิน 25 เท่าของค่าเช่า 
ทั้งนี้ ในจำนวน 5,000 ล้านบาทดังกล่าวจะแบ่งวงเงิน 2,000 ล้านบาท เพื่อปล่อยกู้ให้กับเอสเอ็มอีที่ไม่มีหลักประกันไม่เกินรายละ 5 แสนบาท คิดดอกเบี้ยเอ็มแอลอาร์ - 2 %  และกรณีที่มีหลักประกันคิดดอกเบี้ยเอ็มแอลอาร์ - 3 %  รวมทั้งได้ขยายเวลาปลอดชำระเงินต้นจาก 1 ปีแรก เป็น 2 ปีแรก และขยายเวลาในการผ่อนชำระหนี้จาก 5 ปี เป็น 6 ปี และหากวงเงินที่เตรียมไว้ปล่อยกู้ 5,000 ล้านบาทไม่พอต่อความต้องการของเอสเอ็มอี ก็จะขยายวงเงินเพิ่มให้อีกเป็น 1 หมื่นล้านบาท